Бистрица (Пиринска)
Бистрица (известна като Пиринска Бистрица) е река в Югозападна България, област Благоевград, общини Сандански и Петрич и Гърция, Област Централна Македония, ном Сяр, ляв приток на река Струма. Дължината ѝ е 53 km, която ѝ отрежда 80-о място сред реките на България. Отводнява югозападните части на Пирин и северните склонове на планината Славянка.

Река Пиринска Бистрица изтича от южния ъгъл на Аргировото езеро (на 2365 m н.в.), разположено заедно с Митровото езеро (на 2291 m н.в.) в Демиркапийския циркус в Северен Пирин. Под името Третата (Демиркапийска) река тече на юг в дълбока коритовидна долина. При хижа „Пирин“ завива на югоизток и вече под името Пиринска Бистрица навлиза в силно залесен район, като постепенно променя посоката си в южна. При село Пирин реката прави голям завой на югозапад и навлиза в слабо залесена, с ерозирани склонове долина. При село Катунци Пиринска Бистрица излиза от планината и навлиза в югоизточната част на Петричко-Санданската котловина, като долината ѝ се разширява и изплитнява. На 500 m южно от село Ново Ходжово отляво в нея се влива вторият ѝ по големина приток Петровска река и оттук до устието си на протежение от 7 km по течението на реката преминава участък от българо-гръцката граница. Влива се отляво в река Струма, на 69 m н.в., на 1,4 km западно от гръцкото село Драготин (Промахон).

Площта на водосборния басейн на реката е 507 km2, което представлява 2,93% от водосборния басейн на река Струма. Границите на водосборния басейн на реката са следните:
 на запад – с водосборния басейн на Мелнишка река, ляв приток на Струма;
 на юг – с водосборните басейни на малки леви притоци на Струма;
 на изток – с водосборния басейн на река Места;

Основни притоци: → ляв приток, ← десен приток

 ← Крайната река (Кельова река)
 ← Средната река (Башмандренска река)
 → Сипливица (Саплийца)
 → Асаничка река (Калугеровска река)
 → Бялата река
 → Черна река
 ← Кози дол
 ← Бръщелница
 ← Черешница
 → Калиманска река (най-голям приток)
 ← Златолистки поток
 → Петровска река
 → Баслица (в Гърция)

Пиринска Бистрица е с преобладаващо снежно-дъждовно подхранване с късно пролетно пълноводие – май и лятно маловодие – септември. Среден годишен отток при село Пирин – 3,3 m3/s. Среден наклон на течението – 43‰.

По течението на реката в Община Сандански са разположени 4 населени места: Пирин, Горно Спанчево, Катунци и Ново Ходжово.

Река Пиринска Бистрица се използва за напояване и производство на електроенергия в съставената от две електроцентрали Каскада „Пиринска Бистрица“. Зарибена е с пъстърва и мряна.

По десния бряг на реката, на протежение от 9,3 км между селата Горно Спанчево и Катунци преминава участък от Републикански път III-198 от Държавната пътна мрежа Гоце Делчев – Петрич – ГКПП „Златарево“.

Вижте също 
 Списък на реките в България
 Списък на реките в България по водосборни басейни
 Списък на реките в България по дължина

Топографска карта

Източници 

 Енциклопедия България, том 1, Издателство на БАН, София, 2011, стр. 267.
 Мичев, Н и Ц. Михайлов, И. Вапцаров и Св. Кираджиев, Географски речник на България, София 1980 г., стр. 48.

Реки в България
Реки в област Благоевград
Реки в Гърция
Притоци на Струма
Пирин